ประกันแฉมาสด้า3แชมป์ยอดเคลมสูงสุด
ประกันภัยเผยรถมาสด้า 3 แชมป์เคลมสูงสุด 101.51% สูงเกินเบี้ยรับส่อปรับเบี้ย
19 ส.ค. 2554

ประกันภัยเผยรถมาสด้า 3 แชมป์เคลมสูงสุด 101.51% สูงเกินเบี้ยรับส่อปรับเบี้ย
แหล่งข่าวจากบริษัทประกันภัย เปิดเผยว่า ทางสำนักงานอัตราเบี้ยประกันวินาศภัย (IPRB) ได้ทำการศึกษาต้นทุนความเสียหายของรถยนต์ที่ทำประกันภัยประเภท 1 แยกตามยี่ห้อและโมเดลของรถยนต์นั่งส่วนบุคคล 50 อันดับแรกที่มีการทำประกันภัยสูงสุด พบว่ารถยี่ห้อ มาสด้า 3 มีอัตราส่วนความเสียหายหรือลอสเรโชว์สูงถึง 101.51% สูงเกินเบี้ยประกันภัยที่ขาย มีค่าเฉลี่ยของความเสียหายต่อครั้ง 1.74 หมื่นบาท โดยคำนวณจากจำนวนรถที่ทำประกันภัยประเภทหนึ่ง 4.23 หมื่นคัน
สำหรับ รถที่มีอัตราส่วนความเสียหาย หรือลอสเรโช สูงเป็นอันดับ 2 คือ โตโยต้ายาริส อยู่ที่ 90.45% ของเบี้ยที่ขาย และเป็นรถที่เกิดอุบัติเหตุสูงสุดอันดับ 1 คิดเป็น 109.70% ซึ่งการเกิดอุบัติเหตุในแต่ละครั้งจะทำให้เกิดความเสียหายเฉลี่ย 1.31 หมื่นบาท ซึ่งคำนวณจากรถที่ทำประกัน 8.47 หมื่นคัน
อันดับ 3 คือ ยี่ห้อบีเอ็มดับเบิลยู 318 มีอัตราส่วนความเสียหาย อยู่ที่ 86.59% ของเบี้ยประกันภัยที่ขาย โดยเกิดความเสียหายต่อครั้งเฉลี่ย 2.39 หมื่นบาท คำนวณจากรถที่ทำประกัน 2.85 หมื่นคัน ตามมาด้วย ยี่ห้อฮอนด้า แจ๊ซ มีอัตราส่วนความเสียหายอยู่ที่ 85.23% ของเบี้ยที่ขาย ความเสียหายต่อการเกิดอุบัติเหตุเฉลี่ยต่อครั้ง 1.2 หมื่นบาท คำนวณจากรถที่ทำประกัน 2.59 แสนคัน 
ทั้งนี้ ทางสมาคมประกันวินาศภัยและสมาคมอู่กลางการประกันภัย รวมทั้งหน่วยงานที่เกี่ยวข้อง จะนำผลการศึกษาเหล่านี้ไปใช้ในการคำนวณเบี้ยประกันภัยรถยนต์และราคาซ่อมกลางเพื่อให้สอดคล้องกับต้นทุนความเสียหายจริงที่เกิดขึ้น คาดว่าจะมีผลสรุปออกมาในเร็วๆ นี้